作者:賀鑄
標題:小梅花・梅花引
內容:思前別。記時節。美人顏色如花發。美人歸。天一涯。娟娟姮娥，三五滿還虧。翠眉蟬鬢生離訣。遙望青樓心欲絕。夢中尋。臥巫雲。覺來珠淚，滴向湘水深。愁無已。奏綠綺。歷歷高山與流水。妙通神。覺知音。不知暮雨朝雲、何山岑。相思無計堪可比。珠箔雕闌集千里。漏將分。月窗明。一夜梅花忽開、疑是君。